Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 785/13/2202	Galanta, 13.1.2014
EEČ : 2-17-8-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že  ako otec detí XXXXX, nar. XXXXX a XXXXX, nar. XXXXX, obe bytom XXXXX, nar. XXXXX bytom XXXXX, XXXXX, hoci mu v zmysle zákona o rodine vyplýva povinnosť vyživovať svoje deti, k čomu bol zaviazaný aj rozsudkom Okresného súdu Galanta pod číslom konania XXXXX zo dňa 02.06.2010, právoplatným dňa 10.07.2010, prispievať na výživu svojho syna XXXXX mesačne sumou 120,- € vždy	do 15-teho dňa toho ktorého mesiaca vopred k rukám matky dieťaťa a uznesením Okresného súdu Galanta pod číslom konania 23C 388/2010 zo dňa 24.02.2011, právoplatným dňa 13.07.2011, na výživu svojej dcéry XXXXX mesačne sumou 200,- € od 10.12.2010 vždy do 15-teho dňa toho ktorého mesiaca vopred k jej rukám, si svoju vyživovaciu povinnosť v Seredi a všade tam, kde sa zdržiaval od mesiaca apríl 2012 neplnil, čím mu za obdobie od mesiaca apríl 2012 do mesiaca december 2013 vrátane vznikol dlh na výživnom celkovo vo výške 6.720,- €, z čoho voči dcére XXXXX vo výške 4.200,- € a voči synovi XXXXX vo výške 2.520,- €, hoci bol v predchádzajúcich dvadsiatich štyroch mesiacoch za taký čin odsúdený rozsudkom Okresného súdu Galanta pod číslom konania XXXXX XXXXX zo dňa 21.03.2012, právoplatným dňa 21.03.2012 a rozsudkom Okresného súdu Galanta pod číslom konania XXXXX zo dňa 27.03.2012, právoplatným dňa 27.03.2012,				

lebo zanikla trestnosť činu

Odôvodnenie:
           Vyšetrovateľ Odbor kriminálnej polície Okresného riaditeľstva Policajného zboru v Galante uznesením sp. zn. ORP-XXXXX zo dňa 28.10.2013 začal podľa § 199 ods. 1 Tr. poriadku trestné stíhanie a súčasne vzniesol v zmysle § 206 ods. 1 Tr. poriadku obvinenie XXXXX pre prečin zanedbanie povinnej výživy podľa § 207 odsek 1, odsek 3 písm. c) Trestného zákona na tom skutkovom základe, ako je uvedené vo výrokovej časti uznesenia. 

               Počas skráteného vyšetrovania boli vo veci vypočutí: obvinený XXXXX,  svedkovia – poškodení XXXXX a XXXXX a svedkyňa XXXXX.    
 
              Obvinený XXXXX vo svojej výpovedi uviedol, že je pravdou, že na svoje deti XXXXX a XXXXX neplatil výživné tak, ako mu to bolo kladené za vinu uznesením o vznesení obvinenia. Svoj nedoplatok však chce dodatočne uhradiť. 

	Svedkovia – poškodení XXXXX a XXXXX počas prípravného konania potvrdili neplnenie výživného obvineným.  XXXXX XXXXX zároveň uviedla, že na jej deti XXXXX a XXXXX neplnenie výživného obvineným nemalo trvalo nepriaznivé následky. Potvrdila, že so strany obvineného bol dodatočne v celom rozsahu uhradený dlh na výživnom vo výške 6.720 Eur.  

	Do vyšetrovacieho spisu boli zabezpečené fotokópie poštovej poukážky  o zaplatení zameškaného výživného za obdobie od mesiaca apríl 2012 do mesiaca december 2013 vo výške 6.720 Eur.  (č.l. 97 a 98 vyšetrovacieho spisu).  
               
	Prečinu zanedbania povinnej výživy podľa § 207 odsek 1, ods. 3 písm. c) Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, hoci bol v predchádzajúcich dvadsiatich štyroch mesiacoch za taký čin odsúdený.                 

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 ods. 1 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.  Vykonaným dokazovaním bolo zistené a preukázané, že obvinený XXXXX dodatočne uhradil dlh na výživnom v plnom rozsahu, pričom dočasné neplnenie vyživovacej povinnosti nemalo na jeho deti XXXXX a XXXXX trvalo nepriaznivé následky. 
	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
                  Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor